**מב''ל – פרוייקט גמר מחקרי [ פג''מ]**

**טיוטה לדיון**

**יוסי בן ארצי**

פרויקט גמר מחקרי-אישי הינו דרישה להשלמת *התואר השני בביה''ס למדעי המדינה* במסלול **ללא** עבודת גמר מחקרית ['תיזה' למ''א], ודרישה של המב''ל להשלמת הדרישות לקבלת *תעודת בוגר/ת מב''ל*.

משקל העבודה הינו 20% מהציון הסופי בשתי התעודות הנזכרות.

**א. הגדרה**

הפג''מ מבוצע ע"י משתתפי מב''ל כדרישת חובה להשלמת התואר השני ותעודת בוגר/ת מב''ל.

העבודה יכולה להתבצע בכמה תצורות:

- עבודת חקר בהיקף סמינריון מורחב [ 8000-10000 מילים]

- כתיבת מאמר לכתב עת מקצועי והגשתו לפרסום במהלך שנת הלימודים

- מסמך מדיניות לגופים השולחים, הנשען על ממצאי חקר וכתיבה אקדמית

- רעיון מקורי של משתתפים שמבקשים להעמיק נושא משל עצמם בליווי אקדמי ומקצועי

**מטרה ושיטה:**

מטרת הפג''מ הינה להכשיר את המסיימים לכתוב עבודה מקורית, אישית ועצמאית, על פי כללי המחקר האקדמיים המותאמת לתחומי הבטחון הלאומי ותחומי עיסוקם של המשתתפים.

הכותבים נדרשים לנסח שאלת מחקר או סוגייה שתשמש נקודת מוצא לעבודה ותנחה את כיוון החקירה או הבדיקה שתבוצע במהלכה.

העבודה תבסס על חומר מדעי שפורסם בתחום, על חומרים מקוריים שנאספו על ידי הכותבים, על ניתוח נתונים גלויים או נתונים שנוצרו בשיטה סטטיסטית או אחרת, על ראיונות, מחקר שדה ונסיון עבר בתפקידים שונים.

העבודה תכלול:

- הצגת רקע מדעי ותיאורטי על סמך מאמרים, ספרים וידע קיים בספרות המחקר

- הצגת שאלות מרכזיות למחקר או הגדרת מטרות חדה וברורה

- הצגת ממצאי המחקר באמצעות כתיבה, המחשה, איורים וטבלאות

- ניתוח הממצאים ומשמעותם

- סיכום ודיון תוך הבלטת הרלוונטיות של הפג''מ הן לרקע התיאורטי המוצג בראשית העבודה, הן למשתמשים אפשריים בתוצאות הפג''מ.

- העבודה תוגש על פי כללי הכתיבה האקדמית, כללי הציטוט והסימוכין המקובלים, עריכת רשימת מקורות ממויינת על פי סוגי המקורות [ מקורות ראשוניים, ספרות מחקר של ספרים ומאמרים לפי א''ב שמות המחברים, מקורות ברשת תוך ציון תאריך השליפה, עיתונות וכו'].

 **מבנה מוצע לפג''מ**

- שער [ דוגמא]

- תוכן עניינים

- תקציר

- מבוא: הצגת נושא הפרויקט, העמדתו במסגרת מרכיבי הבטל''מ, מטרות העבודה והמתודולוגיה של בחינת הנושא.

- פרק רקע: סקירת ספרות המחקר העכשווית, מצאי נתונים ומקורות

- פרקי תוכן: מותאמים לנושא הנחקר

- פרק דיון ומסקנות: אינטגרציה וסינתזה של המידע הנאסף, דיון על רקע ספרות המחקר ותוספת או התייחסות ממצאי הפג''מ אליה, מסקנות אישיות וכלליות, המלצות למדיניות או המשך טיפול.

- רשימת מקורות ממויינת [ ביבליוגרפיה; נתונים סטטיסטיים; רשת האינטרנט; עיתונות; ראיונות; עבודת השדה]

 **הנחייה**

 מנחי הפג''מ ייבחרו מסגל המכללות, מגופים אקדמיים שונים וממומחי תוכן בעלי זיקה לאקדמיה. הם יסייעו בתכנון, באיתור מקורות ובביצוע הפג''מ, אך אינם אמורים להיות בהכרח מומחים בתחום המספקים מידע. למנחים רקע ותחום עיסוק אקדמי שונים אך אפשרי שהנחייתם תחרוג מתחומים אלה.

**הצגת הפג''מ**

בשלהי שנת הלימודים יוקצו 'משכים' להצגת הפג''מ על ידי כלל המשתתפים במליאת מב''ל, בדרך של מצגת המרכזת את עיקרי העבודה, מטרתה, ממצאיה והרלוונטיות שלה. משך ההצגה- 15 דקות לפג''מ. המנחים יוזמנו להשתתף כמידת יכולתם.

**שלבים ולוח זמנים**

- בשבוע השלישי יוצג נושא הפג''מ על ידי היועץ האקדמי לכלל המשתתפים, יובהרו מטרות הפג''מ, היקפו, אופן ביצועו ושלבי ההכנה

- המשתתפים יתבקשו להתחיל בחשיבה ובהגדרת נושא הפג''מ באופן כללי, במידת סבירות ביצועו והיתכנות המקורות לכתיבתו

- לאחר חופשת החגים תוגשנה ההצעות לפג''מ בהיקף של 1-2 עמודים, מעין 'הצהרת כוונות', שתכלול הגדרת הנושא ומרחב המחקר, היתכנות הביצוע ומקורות אפשריים, וכן מנחה אפשרי לדעת המגישים.

- 'ועדת פג''מ' בהרכב שייקבע תדון בהצעות, תאשר, תדחה או תציע שיפורים, תציע מנחים אפשריים ואולי תציע נושאי מחקר אחרים לפי המקרה.

- לוועדה יוזמנו דרך קבע האלוף, או מי מטעמו, שישתתפו לפי מידת יכולתם או מעורבותם.

- המשתתפים יתבקשו לברר במוסדות השולחים [ צה''ל, מוסדות ממשלה] אם יש נושאים רלוונטיים לבטל''מ העשויים לשמש כנושא הפג''מ

- לאחר אישור הנושא והמדריכים, יקיים כל משתתף את הליך החקירה והכתיבה באופן עצמאי, תוך היוועצות במנחים, במומחי תוכן, במנהלת הספרייה ובכל גורם מקצועי אחר

**הגשה:**

- הפג''מ יוגש על פי הפורמט שייקבע ויימסר למשתתפים ב 3 עותקים מודפסים ובתצורה דיגיטאלית עד ה-1 ביוני בכל שנה אקדמית

- העבודה תיבדק על ידי המנחים, אשר יעבירו הערכה כתובה קצרה וציון מוצע לעבודה עד ה 1 ביולי, על מנת לאפשר תיקונים ושיפורים.

- ציון מינימאלי המזכה הכרה בפרויקט הגמר – 70.

**כללי כתיבה והדפסה:**

- יגובש בהמשך פורמט מוגדר ואחיד

**לוח זמנים כללי:**

- שבוע שלישי ללימודים : הצגת הפג''מ על ידי היועץ האקדמי, האלוף והמד''רית

- עד סוף אוקטובר: הגת 'הצהרת הכוונות'

- עד סוף נובמבר: הליכי אישור בוועדה

- דצמבר-אפריל: ביצוע, ייעוץ, הנחייה וטיוטות

- 1 במאי : הגשת טיוטה סופית למנחה תיקונים, עריכה לשונית קלה

- 1 ביוני: הגשה סופית

- 1 ביולי: החזרת עבודות, תיקונים ושיפורים

- 15 ביולי: הגשה אחרונה

**אחריות:**

אחריות אקדמית: היועץ האקדמי [ אישורים, הצעת מנחים, גיוס מנחים, ייעוץ כללי]

- אחריות מצד המב''ל: תוגדר על ידי האלוף

- מעורבות מדריכי הצוותים – חיונית בכל שלב